РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/272-19

1. новембар 2019. године

Б е о г р а д

ЗАПИСНИК

91. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 31. ОКТОБРА И 1. НОВЕМБРА 2019. ГОДИНЕ У ЧАЧКУ

Седница је почела у 17,00 часова.

Седници је председавала Александра Томић, председник Одбора.

Седници су присуствовали чланови Одбора: Зоран Бојанић, Горан Ковачевић, Соња Влаховић, Оливера Пешић, Србислав Филиповић, Милорад Мијатовић, Момо Чолаковић и Милан Лапчевић.

Седници је присуствовала и Тања Дамјановић Томашевић (заменик Верољуба Арсића).

Седници нису присуствовали чланови Одбора: Душан Бајатовић, Миљан Дамјановић, Милорад Мирчић, Александар Стевановић, Горан Ћирић, Војислав Вујић и Золтан Пек, нити њихови заменици.

Првог дана, 31. октобра, седници је присуствовао и Душко Тарбук, народни посланик.

Седници су присуствовали и: Милун Тодоровић, градоначелник града Чачка, са својим сарадницима и представницима Градске управе, установа и јавних предузећа; представници Државне ревизорске институције др Душко Пејовић, председник; др Бојана Митровић, потпредседник; Невенка Бојанић, Љиљана Димитријевић и Маријана Симовић, чланови Савета; Милена Милинковић, секретар Институције; Данимир Вулиновић, врховни државни ревизор; Стојанка Миловановић, врховни државни ревизор; Снежана Трњаковић, врховни државни ревизор; Слободан Мијаиловић, врховни државни ревизор по овлашћењу; Ивица Гавриловић, врховни државни ревизор; Мирјана Гачевић, овлашћени државни ревизор; Мира Бањац, начелник службе за финансије и рачуноводство; Ива Василић Миљић, начелник Службе за међународну сарадњу и односе са јавношћу и Весна Павловић, сарадник за односе са јавношћу, као и Драгана Јовановић, председник Удружења „Уједињени пензионери“ Чачак; Славица Јездимировић, председник Удружења „Босиљак; Славица Петровић, председник скупштине Удружења „Босиљак“ и Биљана Васојевић, законски заступник друштва „ Дијабетес Мелитус“.

На предлог председника Одбор је једногласно **(10 гласова „за“)** прихватио **да се разматра нови** Предлог финансијског плана Државне ревизорске институције за 2020. годину и пројекцијама за 2021. и 2022. годину, који је поднет 28. октобра.

На предлог председника Одбор је, једногласно **(10 гласова „за“), утврдио** следећи

Д н е в н и р е д:

1. Представљање Извештаја о ревизији консолидованих финансијских извештаја завршног рачуна буџета Града Чачка за 2018. годину;
2. Представљање Извештаја о ревизији завршног рачуна буџета Републике Србије од 2008. до 2018. године;
3. Давање сагласности на Предлог финансијског плана Државне ревизорске институције за 2020. годину и пројекцијама за 2021. и 2022. годину.

Пре преласка на рад по утврђеном дневном реду, присутнима се обратио Милун Тодоровић, градоначелник града Чачка, који се захвалио присутнима и пожелео добродошлицу.

**ПРВА ТАЧКА ДНЕВНОГ РЕДА: Представљање Извештаја о ревизији консолидованих финансијских извештаја завршног рачуна буџета Града Чачка за 2018. годину**

 Др Душко Пејовић је нагласио да је ове године први пут промењен начин рада, где се засебно врши ревизија финансијских извештаја и извештаја о правилности пословања, што је значајно убрзало поступак. Ревизорски извештај је део завршног рачуна буџета локалних власти и то је законска обавеза. Он је детаљно представио Извештај о ревизији консолидованих финансијских извештаја завршног рачуна буџета Града Чачка за 2018. годину, где је за финансијске извештаје изнето мишљење са резервом, а највећа резерва је изнета на биланс стања. Управо биланс стања је допринео да за остале извештаје не буде донето позитивно мишљење. Напоменуо је да се финансијска ревизија врши по принципу обима и да је обавеза ДРИ да ревизијом обухвати 70% средстава.

 Милан Лапчевић је изнео запажање да се у највећем броју случајева појављују исте грешке код већине локалних самоуправа и поставио питање да ли је то случајност или је то начин да локалне самоуправе финансирају одређене потребе за које немају средстава у буџету.

Др Душко Пејовић је одговорио да су два основна разлога за стварање грешака у извештајима. Први је неодговарајућа едукација и сертификација. Други разлог је коришћење апликација за књижење, које нису једнообразне. По његовом мишљењу ово су основни разлози и мисли да ту нема намере.

Александра Томић је подсетила да су представници Европског парламента ових дана били у посети Народној скупштини, на састанку Парламентарног одбора за стабилизацију и придруживање Европска унија-Србија, и истакла да је у дискусији нагласила да Одбор заједно са ДРИ има редовна извештавања у вези контроле трошења јавних средстава. То је уважено као амандман и унето у заједничку изјаву.

У дискусији су учествовали и народни посланици Горан Ковачевић и Зоран Бојанић.

**ДРУГА ТАЧКА ДНЕВНОГ РЕДА:** Представљање Извештаја о ревизији завршног рачуна буџета Републике Србије од 2008. до 2018. године

 Александра Томић је нагласила да, према Закону о буџетском систему, Завршни рачун буџета Републике Србије садржи и извештај екстерне ревизије. Пошто је ДРИ основана 2005. године, а чланови Савета изабрани 2007. године, имамо извештаје о ревизији завршног рачуна буџета Републике Србије од 2008. до 2018. године. Завршни рачуни буџета од 2002-2007. године су такође достављени, али они не садрже извештаје екстерне ревизије.

 Др Душко Пејовић је подсетио да је последњи пут, у децембру 2002. године, усвојен Завршни рачун буџета Републике Србије за 2001. годину. Говорећи о периоду од 2002-2007. године, за које из већ наведених објективних разлога не постоје ревизорски извештаји, истакао је да је теоретски могуће извршити ревизију завршних рачуна за овај период, али она не би била веродостојна због недостатка адекватне документације. У овом периоду, законска обавеза је била да се извештаји сачињавају на пет образаца. Запажање је да су извештаји састављани на четири обрасца, а да не садрже пети, који се односи на извештај о извршењу буџета. Као пример грешке у обрасцу 2, биланса успеха за 2003. годину, техничком грешком је нетачно исказан кориговани резултат пословања у износу од 300 милијарди динара.

 Горан Ковачевић је запазио да је посматрајући завршне рачуне за овај период, остварен суфицит буџета, што по њему није реално.

 Александра Томић је истакла да су, по принципу простог књиговодства, бележени само приходи и расходи, у завршним рачунима не постоји исказивање имовине, инвестиција, као и трансфера локалним властима.

 Др Душко Пејовић је истакао да је јако тешко донети реалну процену, јер у периоду о 2002-2004. године, имовина уопште није исказивана у билансу стања, док у периоду 2005-2007. године, у билансу стања исказивана су само основна средства, без финансијске имовине. Такође, краткорочни пласмани, обавезе према добављачима, запосленима и остале обавезе нису исказиване у читавом периоду од 2002-2007. године.

Ове године се први пут саставља консолидовани финансијски извештај за Републику Србију, који обухвата Завршни рачун Буџета, увећан за извештаје РФЗО-а и преостала три фонда обавезног социјалног осигурања и консолидацију извршења буџета свих локалних самоуправа. Појаснио је да консолидовани извештај не обухвата извештаје јавних предузећа и НБС.

Александра Томић, председник Одбора, је констатовала да ће 91. седница бити прекинута и да се наставља 1. новембра 2019. године, са почетком у 9,30 часова.

 Седница је прекинута у 19,10 часова.

Другог дана рада, у петак 01. новембра, седница Одбора је настављена у 9,30 часова.

Седници је председавала др Александра Томић, председник Одбора.

 Пре преласка на Другу тачку дневног реда, Александра Томић, председник Одбора, поздравила је представнике Управе за трезор Ивана Аћимовића, в.д. помоћника директора, Наташу Шкембаревић, начелника Одељења за финансијско извештавање и методологију, Љиљану Милановић, вишег саветника у Одељењу за рачуноводствене послове, и Гордану Стојстављевић, референта у Одељењу за рачуноводствене послове.

**ДРУГА ТАЧКА ДНЕВНОГ РЕДА: Представљање извештаја о ревизији завршног рачуна буџета Републике Србије од 2008. до 2018. године (наставак)**

Након отварања друге тачке дневног реда, председник Одбора др Александра Томић је подсетила да је претходног дана др Душко Пејовић, председник ДРИ, укратко образложио завршне рачуне буџета Републике Србије за период од 2002. до 2007. године.

 Др Душко Пејовић је у представљању извештајао ревизији завршног рачуна буџета Републике Србије од 2008. до 2018. године образложио сваки извештај о ревизији посебно.

У Извештају о ревизији Завршног рачуна буџета РС за 2008. годину, чија је ревизија извршена 2009. године, заједно са ревизијом пословања Народне банке Србије у делу који се односи на коришћење јавних средстава, обухваћен је мањи број субјеката ревизије с обзиром да је Институција тада била у развијању. Нагласио је да се у овом извештају ДРИ уздржала од давања мишљења из разлога што за период од 2002. до 2007. године није постојала екстерна ревизија, као и због тога што нису успостављене интерне ревизије на начин предвиђен законом. Недостајали су докази или докази који су постојали нису били довољни да би се изразила оцена, односно мишљење. Оно на шта је ДРИ скренуо пажњу у овом извештају односи се на функционисање рачуноводственог система, интерних контрола и интерне ревизије, усаглашавање потраживања, као и евиденције о донацијама и јавном дугу, затим управљање ликвидним средствима и обавезама и вођење ванбилансних евиденција.

 У Извештају о ревизији Завршног рачуна буџета РС за 2009. годину, где је ревидирано осам субјеката, изражено је осам мишљења са резервом. Председник ДРИ је нагласио да је у интерној ревизији утврђено да Главна књига трезора не садржи приходе и примања и расходе и издатке из осталих извора индиректних корисника буџета РС, а као једну од највећих неправилности је навео то што се код индиректних буџетских корисника приказују приходи једнаки расходима, без обзира што су приходи најчешће већи. У делу извештаја који се односи на јавне набаваке навео је да су извршене набавке за које није спроведен поступак, а разлог за изузеће од примене Закона о јавним набавкама није постојао. Институција је везано за овај извештај дала 16 препорука које се односе на евидентирање расхода и издатака, на финансијско управљање и контролу и на поступање у складу са Законом о јавним набавкама.

 Извештајем о ревизији Завршног рачуна буџета РС за 2010. годину обухваћено је 33 субјекта, изражено је десет мишљења од којих су два позитивна, а осам са резервом. Председник ДРИ је истакао да интерна ревизија није рађена код већине субјеката ревизије, да су мање исказани приходи и примања, погрешно исказани расходи и издаци, као и да углавном нису спровођени поступци јавне набавке и да се елемент непоштовања поступка јавних набавки врло често користи. Оно на шта је указао је и велика разлика у погрешно исказаној имовини у односу на претходну годину, што се дешава када се ревизијом обухвате субјекти који до тада нису били обухваћени (само Министарство одбране.) Дате препоруке за овај извештај односе се на правилно евидентирање расхода и издатака, финансијско управљање и контролу и на поступање у складу са Законом о јавним набавкама.

 У Извештају о ревизији Завршног рачуна буџета РС за 2011. годину ДРИ је дао осам позитивних мишљења, а 16 мишљења са резервом. Што се тиче финансијског управљања и контроле, највећа замерка се односи на успостављање одговарајућег система управљања интерном контролом где од 24 субјекта ревизије чак 23 субјекта нису успоставила одговарајући систем управљања интерном контролом. Председник ДРИ је нагласио да посебно скрећу пажњу на јавне набавке које су спроведене, а да нису испуњени услови прописани Законом о јавним набавкама, као и на јавне набавке које су спровeдене без покретања поступка. Државна ревизорска институција је везано за овај извештај дала 147 препорука.

 Извештај о ревизији Завршног рачуна буџета РС за 2012. годину показује да је ревидирано 15 субјеката, од чега су четири субјекта оцењена позитивно, а једанаест субјеката ревизије са резервом. Као и у већини ревизија, и у овој години су утврђене неправилности код финансијског управљања и контроле и код интерне ревизије финансијских извештаја и правилности пословања, затим код прихода и примања и расхода и издатака, као и у поступцима јавних набавки. Дато је 229 препорука, где је у току поступка ревизије отклоњено 68 неправилности и скренута је пажња на питања која нису уређена постојећим прописима, на неусаглашеност прописа и др.

 У Извештају о ревизији Завршног рачуна буџета РС за 2013. годину ревидирано је 14 субјеката, дато је осам позитивних мишљења и шест мишљења са резервом. Такође, и у овој години највећи део неправилности односи се на систем интерних контрола и интерну ревизије. Неправилности у поступцима спровођења јавних набавки су у овој години смањене у односу на претходне године, али оно на шта је скренута пажња за све завршне рачуне је то да се не смањује непланирано набављање, као и набављање без спроведеног поступка јавне набавке. Државна ревизорска институција је дала 285 препорука, а у поступку је предузета 71 мера.

 Извештај о ревизији Завршног рачуна буџета РС за 2014. годину показује да је ревидирно 13 субјеката, од чега код 12 субјеката нема разумног уверавања да ће бити изврешени циљеви и планиране активности. Постоје грешке и неправилности у приходима и примањима, као и код расхода и издатака. Такође, у поступцима јавних набавки постоје набавке без спроведеног поступка, као и без закљученог уговора. Дато је 87 препорука, а субјекти ревизије су у току поступка ревизије отклонили 14 неправилности. Скренута је пажња на прописе који нису донети, на питања који нису уређена постојећим прописима, на неусаглашеност прописа, на одредбе прописа које могу изазвати штетне последице, на неусаглашеност интерних аката са прописом, као и на друга питања.

 У Извештају о ревизији Завршног рачуна буџета РС за 2015. годину ревидирано је 15 субјеката, од којих девет субјеката није успоставило ефикасан систем интерне контроле, док је шест имало успостављену интерну ревизију. Проблем јавних набавки се појављује и у овом извештају, а највећа грешка се односи на закључене уговоре без испуњених услова прописаних Законом о јавним набавкама. Дата је 91 препорука, а предузето је 17 мера у поступку ревизије. Скренута је пажња на прописе који нису донесени, као и на оне који нису усаглашени.

 Извештај о ревизији Завршног рачуна буџета РС за 2016. годину показује да је ревидирано 13 субјеката, дато је осам позитивних мишљења и пет мишљења са резервом на финансијске извештаје, као и седам позитивних и шест са резервом на правилност пословања. Утврђене неправилности се односе на систем интерних контрола, на мање исказане приходе и примања, као и расходе, јавне набавке су и у овој години извршене без спроведеног поступка, а не постоји ни усаглашавање буџетских корисника. Државна ревизорска институција је дала 95 препорука и скренула је пажњу на уобичајена питања, као и претходних година.

 У 2017. години ревидирано је девет субјеката, дато је шест позитивних и три мишљења са резервом на финансијске извештаје, седам позитивних и два мишљења са резервом на правилност пословања. Код пет субјеката не фунционише систем финансијског управљања и контроле, а два субјекта нису на одговарајући начин успоставила интерну ревизију. Код прихода и примања указано је на погрешно исказане податке у финансијским извештајима, као и код расхода и издатака, где постоје грешке и неправилности. Државна ревизорска институција је овде дала 31 препоруку, а чак 28 је отклоњено у току ревизије. Пажња је скренута на питања која нису уређена постојећим прописом, као и на неусаглашене прописе.

 Председник ДРИ образложио је и последњи Извештај, који се односи на 2018. годину, којим је обухваћено 13 субјеката, седам са позитивним мишљењем, а за шест је дато мишљење са резервом на финансијске извештаје. На комплетан Завршни рачун буџета РС за 2018. годину дато је мишљење са резервом. Др Душко Пејовић је указао да четири од 13 субјеката ревизије немају адекватно уређен систем, што говори да се повећава број оних који имају сређенији систем интерне контроле, као и да су остварена побољшања везано за погрешно исказивање података код прихода и примања. Оно што је истакао као најзначајније су налази у области финансијског управљања који се односе на евидентирање увећања имовине Републике Србије у главној књизи Трезора, као и да се имовина и обавезе индиректних корисника буџета РС морају евидентирати дневно на бази валидних и веродостојних исправа. Такође је нагласио да мора да постоји усаглашавање између потраживања и обавеза. Што се тиче биланса стања корисници средстава буџета морају да сачињавају једниствен биланс стања. Државна ревизорска институција је дала 58 препорука у завршном рачуну, с тим што су за 20 предузете мере на отклањању неправилности већ у поступку ревизије, а пажња је скренута на питања која нису уређена постојећим прописима, на неусаглашеност прописа, као и интерних аката са прописима.

 По овој тачки дневног реда у дискусији су учествовали и постављали питања председник Одбора Александра Томић, народни посланици Милан Лапчевић, Горан Ковачевић, Милорад Мијатовић и Момо Чолаковић, као и представници Управе за трезор Иван Аћимовић и Наташа Шкембаревић.

**ТРЕЋА ТАЧКА ДНЕВНОГ РЕДА: Давање сагласности на Предлог финансијског плана Државне ревизорске институције за 2020. годину и пројекцијама за 2021. и 2022. годину.**

 Председник Одбора је подсетила да је чланом 14. став 1. тачка 4) Закона о Државној ревизорској институцији прописано да Савет Државне ревизорске институције доноси финансијски план Институције. У складу са одредбама члана 51. Закона, средства за рад Институције обезбеђују се у буџету Републике Србије у оквиру посебног буџетског раздела и утврђује обавеза Савета да предлог финансијског плана Институције достави надлежном радном телу Народне скупштине, на сагласност.

 Председник Савета је дана 28. октобра 2019. године поднео Одбору за финансије, републички буџет и контролу трошења јавних средстава, као надлежном радном телу Народне скупштине, Предлог финансијског плана Државне ревизорске институције за 2020. годину и пројекцијама за 2021. и 2022. годину (број 401-2680/19), ради давања сагласности.

 Председник Државне ревизорске институције др Душко Пејовић је образложио Предлог финансијског плана Државне ревизорске институције за 2020. годину и пројекцијама за 2021. и 2022. годину.

 У дискусији је учествовао народни посланик Милан Лапчевић.

 Након обављење дискусије Одбор је, на основу члана 51. став 2. Закона о Државној ревизорској институцији, једногласно (са **10 гласова „за“) донео О**длуку о давању сагласности на Предлог финансијског плана Државне ревизорске институције за 2019. годину и пројекцијама за 2020. и 2021. годину (број: 401-2680/19 од 28. октобра 2019. године).

Седница Одбора је завршена у 12,05 часова.

 Седница је тонски снимана.

 СЕКРЕТАР ПРЕДСЕДНИК

 Тијана Игњатовић др Александра Томић